Tutkija Tiina Lankila asuu kymmenen kilometrin päässä Oulun keskustasta, mutta työmatka Oulun yliopistoon hänellä on lyhyempi. ”Pyrin kulkemaan töihin aina pyörällä, jos se on mahdollista”, hän kertoo. Myös perjantaina työmatka taittui polkien. Kuva: Leinonen Jukka

Hoikat ihmiset asuvat kaupungin keskustassa ja lihavat kaukana keskustasta, selviää Oulun yliopiston tutkimuksesta.

Asuinpaikan tie-etäisyys keskustasta vaikuttaa merkittävästi ihmisen painoon.

”Mitä kauempana keskustasta ihminen asuu, sitä korkeampi hänen painoindeksinsä on”, kertoo väitöskirjaa asiasta tekevä Tiina Lankila Oulun yliopistosta.

Painoindeksi alkaa nousta, kun asunnon tie-etäisyys keskustasta ylittää viisi kilometriä. Paino lisääntyy sen jälkeen samaa tahtia kuin etäisyys kasvaa aina 180 kilometriin saakka.

Tulokset eivät selity tutkijoiden mukaan vain sillä, että keskustassa asuu sosioekonomiselta taustaltaan erilaista väkeä kuin kaukana.

Tulos voi pääsin selittyä arkiliikunnan ja yksityisautoilun määrällä.

”Kun ihmiset asuvat riittävän lähellä työpaikkaa ja palveluja, he kulkevat matkan kävellen, polkupyörällä ja linja-autolla”, Oulun yliopiston kansanterveystieteen emeritusprofessori Simo Näyhä sanoo.